彭子復臨海縣齋
作者：樓鑰
朝代：宋

paragraphs: 乾道癸巳冬，此邦我經行。
鬰攸氣未殄，千家真赤城。
來訪臨海令，瓦礫紛縱橫。
翹然三尺高，問是戒石銘。
徘徊重太息，更聞愁歎聲。
試詢來者誰，共言令姓彭。
我時語傍人，此邑其將興。
迨予來贅倅，客館方暫停。
夜聞簫鼓沸，聽事先落成。
起望輪奐美，壯觀聳連甍。
百堵日以作，斧斤喜丁丁。
層樓庋敕書，兩廡環中庭。
久乃遊其間，宏大使我驚。
位置既深穩，斲削仍攻精。
田里不知役，纖粟無輸征。
安得屋朗朗，突兀有寧馨。
退食不苟處，扁榜皆佳名。
中虛物自照，政平由心平。
穉柏已可悅，況有賢弟兄。
小亭真吏隠，縣擁高山青。
琴堂雖增舊，此意宜細評。
智調天下理，夸言笑後生。
大弦可以急，小弦恐弗勝。
舉意屬俄頃，立欲如所營。
手足民無措，吏姦益相乘。
不如疎節目，示以信與誠。
施行有次第，幽遠無隠情。
上下始相應，溫和亮以清。
子賤意不傳，僅許勝戴星。
彭令蓋得此，所以千里稱。
此非以政學，淵源甚分明。
行矣解印去，衆心已先傾。
太守薦之朝，一鶚飛青冥。
傍無蚍蜉援，日夜思歸耕。
我無薦賢柄，直書氣填膺。
安得採詩官，取以徹明廷。